ตลท.กำหนดราคาซื้อขายDW
ตลท. กำหนดกรอบราคาซื้อขายสูงสุด-ต่ำสุด DW Warrant และ TSR เริ่ม 5 ก.ค. นี้
28 มิ.ย. 2554

ตลท. กำหนดกรอบราคาซื้อขายสูงสุด-ต่ำสุด DW Warrant และ TSR เริ่ม 5 ก.ค. นี้
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า “ตลาดหลักทรัพย์ฯ ได้ปรับปรุงกรอบราคาซื้อขายสูงสุด-ต่ำสุด (Ceiling และ Floor) ของหลักทรัพย์กลุ่มใบสำคัญแสดงสิทธิ เพื่อช่วยให้ผู้ลงทุนสามารถจำกัดความเสี่ยงจากปัญหาความผันผวนของราคาที่อาจเกิดจากการส่งคำสั่งซื้อขายที่ไม่เหมาะสม หรือการส่งคำสั่งผิดพลาดในการซื้อขายหลักทรัพย์ประเภทดังกล่าว” ทั้งนี้ การปรับเกณฑ์ดังกล่าวจะมีผลตั้งแต่วันที่ 5 กรกฎาคม 2554 เป็นต้นไป
โดยตลาดหลักทรัพย์ฯ กำหนดราคาซื้อขายของใบสำคัญแสดงสิทธิอนุพันธ์ (Derivative Warrant: DW) ให้มีราคาเปลี่ยนแปลงไม่เกิน +/-30% ของราคาปิดหุ้นอ้างอิงวันก่อนหน้าคูณด้วยอัตราการใช้สิทธิต่อ 1 ใบสำคัญแสดงสิทธิ (Exercise Ratio) ซึ่งเป็นกรอบราคาปัจจุบันที่ใช้สำหรับ ใบสำคัญแสดงสิทธิ (Warrant) และใบแสดงสิทธิในการซื้อหุ้นเพิ่มทุนที่โอนสิทธิได้ (Transferable Subscription Right: TSR)
นอกจากนี้ ได้กำหนดกรอบราคาสำหรับการซื้อขายวันแรกของ DW Warrant และ TSR จากเดิมที่ไม่มีกรอบราคา โดยให้ราคาซื้อขายเปลี่ยนแปลงจากราคาเสนอขายของผู้ออกหลักทรัพย์ (ราคา IPO) ไม่เกิน 100% และไม่ต่ำกว่า 50% ของราคาปิดหุ้นอ้างอิงวันก่อนหน้าคูณด้วยอัตราการใช้สิทธิต่อ 1 ใบสำคัญแสดงสิทธิ พร้อมกำหนดให้มีระบบคัดกรองคำสั่งซื้อขาย (Order Screening System) ใน DW เช่นเดียวกับที่ใช้ใน Warrant และ TSR เพื่อป้องกันคำสั่งซื้อขายที่มีราคาสูงหรือต่ำผิดปกติควบคู่ไปด้วย